Masá pãú bɨkɨasé me'ra moretí'kere ba'arí bosê nɨmɨ niî nɨ'kakaro niîwɨ.
Tii nɨmɨ́ niikã́,
ni'kɨ́ ovelha wi'magɨ́ naâ Páscoa bosê nɨmɨ ba'aákɨhɨre wẽhesamá.
Tiîtare Jesu bu'erã́ kɨ̃ɨ̂re sẽrí yã'akãrã niîwã:
—No'opɨ́ marî Páscoa bosê nɨmɨ ba'aátohore apo yuúkã ɨasarí?
niîkãrã niîwã.
Tohô niikã́ tɨ'ógɨ,
pɨárã kɨ̃ɨ̂ bu'erã́re o'ôo'kɨ niîwĩ.
A'tîro naâre werêkɨ niîwĩ:
—Jerusalẽ́pɨ wa'âya.
Toopɨ́ ni'kɨ́ masɨ́ akogá tuu peógɨre boka ehá peharãsa'.
Kɨ̃ɨ̂ no'ó wa'aró siru tuúya.
Kɨ̃ɨ̂ sãháaro tií wi'i wiôgɨre niîya:
“Ɨ̃sâre bu'egɨ́ a'tîro niiámi:
No'opɨ́ niîsari yɨ'ɨ̂ bu'erã́ me'ra Páscoa bosê nɨmɨ ba'aátihi tũku?
niiámi”,
niîya.
Mɨsâ tohô niikã́,
ɨ'mɨárokãha tũku apo yuúka tũkuhopɨ mɨsâre ĩ'yogɨ́sami.
Toopɨ́ marî ba'aátehere apo yuúya,
niî o'ôo'kɨ niîwĩ Jesu.
Be'ró kɨ̃ɨ̂ bu'erã́ wa'â,
Jerusalẽ́pɨ etâkãrã niîwã.
Toopɨ́ etârã,
Jesu kɨ̃ɨ̂ niî'karo nohota niî pe'tisere bokákãrã niîwã.
Toopɨ́ naâ ba'aátehere apo yuúkãrã niîwã.
Na'î ke'aka be'ro Jesu kɨ̃ɨ̂ bu'erã́ doze me'ra tií wi'ipɨre etâkɨ niîwĩ.
Naâ ba'arí kura Jesu kɨ̃ɨ̂ bu'erã́re niîkɨ niîwĩ:
—Diakɨ̃hɨ́ mɨsâre werêgɨti.
Mɨsâ me'rakɨ̃hɨ ni'kɨ́ marî me'ra ba'â duhigɨ wiôrãpɨre yɨ'ɨ̂re wẽhe dutígɨ o'ôgɨsami,
niîkɨ niîwĩ.
Kɨ̃ɨ̂ tohô niikã́ tɨ'órã,
ɨpɨ́tɨ bɨhâ wetikãrã niîwã.
Naâ a'mêri sẽrí yã'akãrã niîwã:
—Yɨ'ɨ́ta niîkã'sa' baa,
niîkãrã niîwã.
Jesu naâre yɨ'tíkɨ niîwĩ:
—Ni'kɨ́ mɨsâ doze me'rakɨ̃hɨ yɨ'ɨ̂ me'ra a'ti paápɨ yosô ba'agɨ niîmi.
Yɨ'ɨ̂ Õ'âkɨ̃hɨ makɨ masɨ́ weeró noho ɨpɨtígɨre Õ'âkɨ̃hɨ yee kiti ohâka pũri niî'karo nohota wa'ârosa'.
Tohô wa'akã́,
yɨ'ɨ̂re wiôrãpɨre o'ogɨ́ maa yã'â butia'ro wa'ârosa'.
Kɨ̃ɨ̂ diakɨ̃hɨ́ta bahuáti yɨ'rɨokã,
nemoró ãyu boópã,
niîkɨ niîwĩ.
Jesu kɨ̃ɨ̂ bu'erã́ me'ra ba'arí kura pãugáre miî,
kɨ̃ɨ̂ pakɨ́ Õ'âkɨ̃hɨre “Ãyú'” niîkɨ niîwĩ.
Tu'â eha nɨ'ko,
tigaré dɨka waá,
naâre o'ôgɨ,
a'tîro niîkɨ niîwĩ:
—Ba'âya.
A'té yɨ'ɨ̂ ɨpɨ́ niî',
niîkɨ niîwĩ.
Be'ró sĩ'rirí paare miî,
Õ'âkɨ̃hɨre “Ãyú'” niîkɨ niîwĩ taha.
Tu'â eha nɨ'ko,
kɨ̃ɨ̂ bu'erã́re tĩâkɨ niîwĩ.
Niî pe'tirã tii paákãhasere sĩ'rí pe'tikã'kãrã niîwã.
Naâre tĩâgɨ,
niîkɨ niîwĩ:
—A'té yeé diî niî'.
Masá yã'âro weé'kere wẽrî wapa yeé basagɨsa'.
Õ'âkɨ̃hɨ masaré apêye ma'má “A'tîro weegɨ́ti” niî'kere kũûgɨsami.
Yɨ'ɨ̂ wẽrîgɨ,
diî a'mâ bɨrose me'ra pãharã́ ãyuró weé no'orãsama.
Diakɨ̃hɨ́ mɨsâre werêgɨti.
A'té ɨ'sê dɨka koo vinho marî ni'kâroakã sĩ'riró weeró noho wee nemósome.
Be'ró yɨ'ɨ̂ pakɨ yɨ'ɨ̂re wiôgɨ sõróokãpɨ,
mɨsâ me'ra opâturi ma'má vinho sĩ'ri nemógɨsa' taha,
niîkɨ niîwĩ Jesu.
Jesu kɨ̃ɨ̂ bu'erã́ me'ra ba'âka be'ro Õ'âkɨ̃hɨre basâ peo toha,
tií wi'ire wiháa wa'âkãrã niîwã.
Wiháa,
ɨ̃rɨgɨ́ Oliveira wamêtikɨhɨpɨ wa'âkãrã niîwã.